1Ambo mintak paratian kasadonyo pamimpin, jamaat angku-angku. Ambo mambuwek surek ko sabagai kanti pamimpin, sarato sabagai urang nan lah mancaliak sandiri, sansaro Isa Almasih, sarato nan ka sato pulo dibasakan, jikok kabasaran Isa Almasih dipaliyekkan kabake manusia. Ambo sabana mamintak,
2supayo angku-angku manggubalokan kawanan domba, nan disarahkan Allah kabake angku-angku. Gubalokanlah inyo sacaro jo sanang ati, samo jo bakcando nan di inginkan dek Allah, janlah sacaro jo barek ati. Janlah pulo mangarajokan karajo angku-angku, dek karano nak mandapek ka untuangan, tapi, bakarajolah dek karano angku-angku sabana-bana niyo malayani.
3Janlah batindak sabagai panguwaso, taradok urang-urang nan dipicayokan kabake angku-angku, tapi, jadilah taladan untuak urang-urang tu.
4Pado kutiko, Tukang Gubalo Nan Basa tu tibo isuak, angku-angku ka manarimo mangkuto nan gumilang, nan indak ka puda kagumilangannyo.
5Baitu pulo sudaro, urang-urang nan mudo. Tunduaklah kabake urang-urang nan tuwo. Sudaro kasadonyo musti marandahkan diri, sarato samo-samo malayani sacaro jo randah ati. Dek karano di Alkitab tatulih bakcando iko, "Allah manantang urang nan uju, tapi maraso ibo kabake urang nan randah ati."
6Dek karano itu, randahkanlah diri angku-angku di bawah tangan Allah nan kuwaik, supayo Baliau maninggikan angku-angku jikok lah tibo wakatunyo.
7Sarahkanlah sagalo kakuwatiran angku-angku kapado Allah, dek karano Baliau mampadulikan angku-angku.
8Andaklah angku-angku bajago-jago, sarato siyap sadiyo! Dek karano, ubilih adolah musuah angku-angku. Inyo bakcando singo nan bajalan kian kumari, sambia mangawun mancari nan ka dimakannyo.
9Lawanlah inyo jo iman nan taguah, dek karano angku-angku tawu, baraso, sudaro-sudaro nan sasamo Kristen lainnyo di ateh dunia ko, manangguangkan sansaro bakcando angku-angku pulo.
10Tapi, sasudah angku-angku sansaro agak sabanta, Allah sandiri nan ka mambuwek angku-angku manjadi samparono. Baliau ka managakkan, sarato ka manguwaikkan angku-angku, sarato jo ka mangokohkan angku-angku. Dek karano, Baliau adolah Allah nan sangaik elok ati, nan lah ma imbau angku-angku, untuak sato marasokan kabasaran-Nyo nan kaka malalui Isa Almasih.
11Baliau lah nan bakuwaso sampai salamo-lamonyo! Amin.
12Surek ambo nan singkek ko, ambo buwek kabake angku-angku dek bantuan si Silas, nan ambo anggap surang sudaro Kristen nan satiya. Ambo niyo mambari dorongan, sarato jo mayakinkan angku-angku, baraso apo nan ambo surekkan ko, adolah barito nan bana tantang rahmaik Allah. Andaklah angku-angku bapacik taguah kabake rahmaik tu.
13Kanti-kanti sajamaat di Babilon, nan dipiliah pulo dek Allah, bakirin salam kabake angku-angku; baitu pulo anak ambo si Markus nan tacinto.
14Basalam-salamanlah angku-angku kasadonyo, sacaro jo panuah kasiah, sabagai sudaro nan samo-samo Kristen. Mudah-mudahan Tuhan mambari aman santoso, kabake sudaro kasadonyo nan manjadi miliak Isa Almasih. Salam aromaik dari kami, Petrus
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn